ประกาศกระทรวงการคลัง เรื่อง ผลการจำหน่ายพันธบัตรออมทรัพย์พิเศษของกระทรวงการคลัง ในปีงบประมาณ พ.ศ. 2555

ประกาศกระทรวงการคลัง

ประกาศกระทรวงการคลัง
เรื่อง
ผลการจำหน่ายพันธบัตรออมทรัพย์พิเศษของกระทรวงการคลัง
ในปีงบประมาณ
พ.ศ. ๒๕๕๕[๑]

อาศัยอำนาจตามความในมาตรา ๑๖ วรรคหนึ่ง
แห่งพระราชบัญญัติการบริหารหนี้สาธารณะ พ.ศ. ๒๕๔๘
กระทรวงการคลังขอประกาศให้ทราบโดยทั่วกันว่า

ข้อ ๑  กระทรวงการคลังโดยความเห็นชอบของคณะรัฐมนตรี
ได้กู้เงินเพื่อชดเชยการขาดดุลงบประมาณ ในปีงบประมาณ พ.ศ. ๒๕๕๕
โดยวิธีการออกพันธบัตรเงินกู้ประเภทที่เรียกว่า พันธบัตรออมทรัพย์พิเศษของกระทรวงการคลัง
ในปีงบประมาณ พ.ศ. ๒๕๕๕ อายุ ๖ ปี จำนวน ๓๑,๕๗๗,๒๔๐,๐๐๐ บาท
(สามหมื่นหนึ่งพันห้าร้อยเจ็ดสิบเจ็ดล้านสองแสนสี่หมื่นบาทถ้วน)

ข้อ ๒  พันธบัตรนี้เป็นพันธบัตรแบบไร้ใบตราสาร
(Scripless) ราคาหน่วยละหนึ่งพันบาท โดยมีรายละเอียดการจำหน่าย ดังนี้
๒.๑ กำหนดการจำหน่ายในวันที่ ๓ - ๑๔ กันยายน ๒๕๕๕
ผ่านเคาน์เตอร์ของธนาคารตัวแทนจำหน่ายทุกสาขา และเครื่องถอนเงินอัตโนมัติ (ATM) ของธนาคารตัวแทนจำหน่ายโดยวงเงินซื้อขั้นต่ำ ๑,๐๐๐
บาท จำกัดวงเงินซื้อขั้นสูง ๒,๐๐๐,๐๐๐
บาทต่อ ๑ ธนาคารตัวแทนจำหน่ายสำหรับการจำหน่ายระหว่างวันที่ ๓ - ๗ กันยายน ๒๕๕๕
และไม่จำกัดวงเงินซื้อขั้นสูงสำหรับการจำหน่ายในวันที่ ๑๐ - ๑๔ กันยายน ๒๕๕๕
โดยซื้อเพิ่มเป็นจำนวนเท่าของ ๑,๐๐๐ บาท
๒.๒ ผู้มีสิทธิ์ซื้อประกอบด้วย
บุคคลธรรมดาที่ถือสัญชาติไทยหรือมีถิ่นที่อยู่ในประเทศไทย สภากาชาดไทย มูลนิธิ
สมาคม สหกรณ์ วัด สถานศึกษาของรัฐ โรงพยาบาลของรัฐ และนิติบุคคลอื่นใดที่ไม่มีวัตถุประสงค์ในการแสวงหากำไร

(ผู้ไม่มีสิทธิ์ซื้อ ประกอบด้วย ธนาคาร
บริษัทเงินทุน บริษัทหลักทรัพย์ บริษัทเครดิตฟองซิเอร์
บริษัทหลักทรัพย์จัดการกองทุน บริษัทประกัน กองทุนบำเหน็จบำนาญข้าราชการ
กองทุนสำรองเลี้ยงชีพ กองทุนส่วนบุคคลที่บริหารโดยสถาบันการเงิน กองทุนรวม
คณะบุคคล บรรษัท สำนักงานประกันสังคม รัฐวิสาหกิจ บริษัท ห้างร้าน หน่วยงานธุรกิจ
นิติบุคคลที่แสวงหากำไร นิติบุคคลอาคารชุด นิติบุคคล หมู่บ้านจัดสรร
โรงพยาบาลเอกชน และสถานศึกษาเอกชน)
๒.๓ วันชำระเงินค่าพันธบัตรออมทรัพย์พิเศษของกระทรวงการคลัง
ในปีงบประมาณ พ.ศ. ๒๕๕๕ และวันจดทะเบียนคือ วันที่ ๓ - ๑๔ กันยายน ๒๕๕๕
โดยมีผู้ถือกรรมสิทธิ์ที่เป็นบุคคลธรรมดา ๙,๕๐๑ ราย จำนวน ๑๙,๔๕๗,๔๒๕,๐๐๐ บาท มูลนิธิ ๑๓๐
ราย จำนวน ๓,๗๒๗,๑๑๕,๐๐๐ บาท สหกรณ์ ๒๓ ราย จำนวน ๑,๗๗๖,๗๐๐,๐๐๐ บาท และอื่น ๆ ๘๒ ราย จำนวน ๖,๖๑๖,๐๐๐,๐๐๐ บาท รวมทั้งสิ้น ๙,๗๓๖ ราย จำนวนรวม ๓๑,๕๗๗,๒๔๐,๐๐๐ บาท

ข้อ ๓  ให้ธนาคารตัวแทนจำหน่าย ๔ แห่ง ประกอบด้วย
ธนาคารกรุงเทพ จำกัด (มหาชน) ธนาคารกรุงไทย จำกัด (มหาชน) ธนาคารกสิกรไทย จำกัด
(มหาชน) และธนาคารไทยพาณิชย์ จำกัด (มหาชน) เป็นผู้จัดจำหน่ายพันธบัตร
และผู้รับฝากพันธบัตรจากผู้ถือกรรมสิทธิ์ในพันธบัตร (Custodian) รุ่นนี้ และจัดการอื่น ๆ ที่จำเป็นเพื่อประโยชน์ในการนี้

ข้อ ๔  ให้ธนาคารแห่งประเทศไทยเป็นนายทะเบียน
และตัวแทนการจ่ายเงินพันธบัตรรุ่นนี้ และจัดการอื่น ๆ
ที่จำเป็นเพื่อประโยชน์ในการนี้ ตามระเบียบและวิธีการที่ธนาคารแห่งประเทศไทยกำหนด

ข้อ ๕  ให้บริษัทศูนย์รับฝากหลักทรัพย์
(ประเทศไทย) จำกัด เป็นผู้รับฝากพันธบัตรรุ่นนี้ และจัดการอื่น ๆ
ที่จำเป็นเพื่อประโยชน์ในการนี้ ตามพิธีปฏิบัติของบริษัทศูนย์รับฝากหลักทรัพย์ (ประเทศไทย)
จำกัด

ข้อ ๖  กระทรวงการคลังโดยธนาคารตัวแทนจำหน่ายจะออกสมุดพันธบัตรรัฐบาล
(Bond Book) ให้กับผู้ถือกรรมสิทธิ์ในพันธบัตรเพื่อแสดงการรับฝากพันธบัตร
ซึ่งจะได้รับในวันที่ซื้อหรืออาจได้รับภายหลังไม่เกิน ๓๐ วันทำการ
โดยผู้ถือกรรมสิทธิ์จะนำไปใช้อ้างอิงสำหรับการทำธุรกรรมได้ รายการที่ปรากฏอยู่ใน Bond Book เป็นรายการซื้อที่แสดงมูลค่าตามราคาตรา (Par Value) ในวันที่จดทะเบียนและในวันที่ทำรายการจะแสดงมูลค่าตามราคาตลาด
(Market Value) ของแต่ละธนาคารตัวแทนจำหน่ายโดยจะถือว่าถูกต้องเมื่อรายการดังกล่าวตรงกันกับรายการที่บันทึกไว้ที่ธนาคารตัวแทนจำหน่าย
 ทั้งนี้ จะปรากฏเฉพาะรุ่นพันธบัตรแบบไร้ใบตราสาร
(Scripless) ที่ซื้อผ่านธนาคารตัวแทนจำหน่ายเท่านั้น โดยผู้ถือกรรมสิทธิ์สามารถนำ
Bond Book ไปปรับปรุงให้เป็นปัจจุบันผ่านธนาคารตัวแทนจำหน่ายเท่านั้นสำหรับการชำระคืนต้นเงินพันธบัตรเมื่อครบกำหนดไถ่ถอน
กระทรวงการคลังจะชำระคืนตามราคาตรา (Par Value)

ข้อ ๗  ผู้ถือกรรมสิทธิ์ในพันธบัตรสามารถใช้พันธบัตรเป็นหลักประกันให้กับหน่วยงานราชการ
และองค์กรของรัฐ เช่น การประกันทางศาล หรือการประกันไฟฟ้า
และสามารถใช้พันธบัตรเป็นหลักประกันกับสถาบันการเงินหรือบุคคลอื่นได้  ทั้งนี้
ขึ้นอยู่กับระเบียบหลักเกณฑ์การรับหลักประกันของหน่วยงานหรือบุคคลนั้น ๆ
โดยจะต้องติดต่อธนาคารตัวแทนจำหน่ายที่ผู้ถือกรรมสิทธิ์ทำรายการซื้อเพื่อขอถอนพันธบัตรจากระบบ
Scripless โดยมีค่าธรรมเนียมการถอนพันธบัตร ตามรายละเอียดข้อ ๑๔

ข้อ ๘  การโอนกรรมสิทธิ์สามารถกระทำได้ตั้งแต่วันที่
๓ มีนาคม ๒๕๕๖ เป็นต้นไป ยกเว้นการโอนกรรมสิทธิ์เพื่อเป็นหลักประกัน
หรือโอนทางมรดก หรือการแบ่งทรัพย์สินอันเนื่องมาจากการหย่า หรือล้มละลาย
หรือการชำระบัญชี ให้กระทำได้หลังจากปิดจำหน่ายแล้ว ๓๐ วันทำการ (ตั้งแต่วันที่ ๒๙
ตุลาคม ๒๕๕๕)  ทั้งนี้
การโอนกรรมสิทธิ์จะกระทำในระหว่างระยะเวลา ๓๐ วัน ก่อนวันครบกำหนดชำระคืนต้นเงินมิได้
การโอนกรรมสิทธิ์พันธบัตรแบบไร้ใบตราสาร (Scripless) สามารถกระทำได้
โดยอาจเป็นการโอนให้กับลูกค้ารายใหม่หรือลูกค้าเดิมภายในกลุ่มผู้ถือกรรมสิทธิ์ที่ซื้อผ่านธนาคารตัวแทนจำหน่ายเดียวกัน
และไม่สามารถโอนกรรมสิทธิ์ระหว่างธนาคารตัวแทนจำหน่ายได้โดยผู้ถือกรรมสิทธิ์จะต้องนำ
Bond Book ไปติดต่อธนาคารตัวแทนจำหน่ายที่ได้ฝากพันธบัตรไว้
การโอนกรรมสิทธิ์พันธบัตรแบบมีใบตราสาร
ให้เป็นไปตามพิธีปฏิบัติของธนาคารแห่งประเทศไทย

ข้อ ๙  พันธบัตรรุ่นนี้มีอัตราดอกเบี้ยร้อยละ ๓.๙๙
ต่อปี จ่ายดอกเบี้ยปีละ ๒ งวด คือในวันที่ ๓ มีนาคม และ ๓ กันยายน ของทุกปี
โดยจ่ายเป็นเงินงวดละเท่า ๆ กัน จนกว่าพันธบัตรจะครบกำหนด ยกเว้นงวดแรกและงวดที่ ๒
จะคำนวณดอกเบี้ยโดยใช้หลักเกณฑ์หนึ่งปีมี ๓๖๕ วัน และนับตามจำนวนวันที่เกิดขึ้นจริง
 ทั้งนี้
การคำนวณดอกเบี้ยหากมีเศษของหนึ่งสตางค์ให้ปัดทิ้ง
ธนาคารแห่งประเทศไทยจะโอนดอกเบี้ยเข้าบัญชีเงินฝาก
(ยกเว้นบัญชีเงินฝากประจำ) ของผู้ถือกรรมสิทธิ์
ตามที่ธนาคารแห่งประเทศไทยได้รับแจ้งรายชื่อและข้อมูลจากบริษัทศูนย์รับฝากหลักทรัพย์
(ประเทศไทย) จำกัด (กรณีพันธบัตรแบบไร้ใบตราสาร) หรือตามรายชื่อทางทะเบียน
(กรณีพันธบัตรแบบมีใบตราสาร) ณ
วันทำการสุดท้ายของธนาคารแห่งประเทศไทยก่อนถึงช่วงระยะเวลา ๓๐ วัน ก่อนวันถึงกำหนดชำระดอกเบี้ย
หากวันครบกำหนดจ่ายดอกเบี้ยตรงกับวันหยุดธนาคารแห่งประเทศไทย
ให้เลื่อนไปชำระในวันทำการถัดไป โดยไม่คำนวณดอกเบี้ยเพิ่มให้

ข้อ ๑๐  ภาระภาษี
ผู้ถือพันธบัตรจะถูกหักภาษี ณ ที่จ่ายจากดอกเบี้ยตามอัตราที่ประกาศในประมวลรัษฎากร

ข้อ ๑๑  การขายพันธบัตรก่อนวันครบกำหนดไถ่ถอน
ผู้ถือกรรมสิทธิ์ในพันธบัตรสามารถขายพันธบัตรก่อนวันครบกำหนดไถ่ถอนได้ตั้งแต่วันที่
๓ มีนาคม ๒๕๕๖ เป็นต้นไป โดยดำเนินการได้ดังนี้
พันธบัตรแบบไร้ใบตราสาร (Scripless) สามารถขายพันธบัตรก่อนวันครบกำหนดได้ที่ธนาคารตัวแทนจำหน่ายที่ผู้ถือกรรมสิทธิ์ทำรายการซื้อ
ตามราคาที่ตกลงกัน (ธนาคารตัวแทนจำหน่ายจะมีการกำหนดราคารับซื้อพันธบัตร
รวมถึงสมาคมตลาดตราสารหนี้ไทยจะมีการกำหนดราคามาตรฐาน) 
พันธบัตรแบบมีใบตราสาร
สามารถขายพันธบัตรก่อนวันครบกำหนดให้แก่สถาบันการเงินหรือบุคคลอื่นตามราคาที่ตกลงกัน
ทั้งนี้ การขายพันธบัตรจะกระทำในระหว่างระยะเวลา ๓๐ วัน
ก่อนวันครบกำหนดชำระคืนต้นเงินมิได้

ข้อ ๑๒  พันธบัตรรุ่นนี้ครบกำหนดไถ่ถอนในวันที่
๓ กันยายน ๒๕๖๑ หากวันครบกำหนดไถ่ถอนตรงกับวันหยุดธนาคารแห่งประเทศไทย
ให้เลื่อนไปชำระในวันทำการถัดไป โดยไม่คำนวณดอกเบี้ยเพิ่มให้
กรณีพันธบัตรแบบไร้ใบตราสาร ธนาคารแห่งประเทศไทยจะชำระคืนต้นเงิน
โดยโอนเงินเข้าบัญชีเงินฝาก (ยกเว้นบัญชีเงินฝากประจำ)
ให้แก่ผู้ถือกรรมสิทธิ์ตามรายชื่อและข้อมูลที่ได้รับแจ้งจากบริษัทศูนย์รับฝากหลักทรัพย์
(ประเทศไทย) จำกัด
กรณีพันธบัตรแบบมีใบตราสาร การชำระคืนต้นเงินตามพันธบัตร
จะกระทำได้ต่อเมื่อธนาคารแห่งประเทศไทยได้รับคืนใบพันธบัตร
ทั้งนี้
เจ้าของบัญชีจะไม่ถูกหักค่าธรรมเนียมการโอนดอกเบี้ยและต้นเงินเข้าบัญชี

ข้อ ๑๓  กรณีที่มีการออกใบพันธบัตร
มิให้ถือว่าพันธบัตรฉบับใดสมบูรณ์ เว้นแต่พนักงานธนาคารแห่งประเทศไทย
ซึ่งรัฐมนตรีว่าการกระทรวงการคลังได้แต่งตั้งให้เป็นเจ้าหน้าที่นายทะเบียนโดยประกาศในราชกิจจานุเบกษาได้ลงลายมือชื่อกำกับในพันธบัตรฉบับนั้นแล้ว

ข้อ ๑๔  กำหนดค่าธรรมเนียมต่าง ๆ จากการทำธุรกรรม
ภายหลังการซื้อพันธบัตรของผู้ถือกรรมสิทธิ์ ดังนี้

ลำดับ
ที่

ประเภทธุรกรรม

ผู้เรียกเก็บ

บริษัท
   ศูนย์รับฝาก
หลักทรัพย์ฯ
(ต่อรายการไม่รวม
   VAT)

ธนาคารแห่งประเทศไทย

ธนาคารตัวแทนจำหน่าย
(ต่อรายการ)

๑

กรณีไร้ใบตราสาร
การถอนพันธบัตรจาก
ระบบ Scripless
เพื่อขอออกใบพันธบัตร

๖๕
  บาท

บุคคลธรรมดา
  ๒๐ บาท/ฉบับ
นิติบุคคล
  ๑๐๐ บาท/ฉบับ

๒๐๐
  บาท

๒

การฝากพันธบัตร
เข้าระบบ Scripless
(ภายหลังการถอนแล้ว
ต้องการนำฝากใหม่)

๑๐
  บาท

๑๐
  บาท/รายการ

๒๐๐
  บาท

๓

การขายพันธบัตร
ก่อนวันครบกำหนด
ไถ่ถอน 

-

-

ไม่คิดค่าธรรมเนียม

๔

การโอนกรรมสิทธิ์ 

-

-

ไม่คิดค่าธรรมเนียมในการโอนกรรมสิทธิ์ระหว่างลูกค้าเดิมภายในกลุ่มผู้ถือกรรมสิทธิ์ที่ซื้อผ่านธนาคารเดียวกัน
   ทั้งนี้
  หากเป็นการโอนกรรมสิทธิ์ระหว่างลูกค้าเดิมให้กับลูกค้ารายใหม่
  ธนาคารจะคิดค่าธรรมเนียม
ในการโอนกรรมสิทธิ์จากลูกค้ารายใหม่ ๒๕๐ บาท

๕

การขอแก้ไขชื่อที่
จดทะเบียนกรรมสิทธิ์
ในพันธบัตร ที่อยู่
บัญชีรับดอกเบี้ย
และต้นเงิน

-

-

ไม่คิดค่าธรรมเนียม

๖

การขอออก
Bond Book ใหม่
กรณีสูญหาย

-

-

คิดค่าธรรมเนียมการออก Bond Book ใหม่ ตามอัตราที่แต่ละธนาคารประกาศกำหนด
  ซึ่งปัจจุบันอยู่ระหว่าง ๕๐ - ๑๐๐ บาท ต่อ เล่ม

๗

การขอหนังสือรับรอง
ยอดพันธบัตร

-

-

คิดค่าธรรมเนียมการจัดทำหนังสือรับรองยอดพันธบัตร
  ตามอัตราที่แต่ละธนาคารประกาศกำหนดซึ่งปัจจุบันอยู่ระหว่าง ๕๐ - ๒๐๐ บาท ต่อ
  ฉบับ

๘

การขออายัดพันธบัตร 

-

-

ไม่คิดค่าธรรมเนียม

กรณีมีใบตราสาร
การทำธุรกรรมต่าง ๆ
ของพันธบัตรแบบมี
ใบตราสาร (เช่น
การโอน การจำนำ
การถอนจำนำ
การขอแยกหน่วย
พันธบัตร การขอ
หนังสือรับรองยอด
เป็นต้น)

-

บุคคลธรรมดา
  ๒๐ บาท/ฉบับ
นิติบุคคล
  ๑๐๐ บาท/ฉบับ

-

ข้อ ๑๕  ธนาคารตัวแทนจำหน่ายจะชำระค่าธรรมเนียมการฝากพันธบัตรให้กับบริษัทศูนย์รับฝากหลักทรัพย์
(ประเทศไทย) จำกัด
เพื่อเป็นการนำฝากพันธบัตรออมทรัพย์ซึ่งเป็นพันธบัตรแบบไร้ใบตราสาร (Scripless) โดยคำนวณตามมูลค่าพันธบัตรคงเหลือล้านละ ๐.๒๕ บาทต่อเดือน
สำหรับราคาที่ใช้ในการคำนวณมูลค่าพันธบัตรคงเหลือให้ใช้ตามราคาตราของพันธบัตร

ข้อ ๑๖  กำหนดค่าธรรมเนียมในการเป็นผู้จัดจำหน่ายพันธบัตร
และผู้รับฝากพันธบัตรจากผู้ถือกรรมสิทธิ์ในพันธบัตร (Custodian) ให้แก่ธนาคารตัวแทนจำหน่ายในอัตรา ๒๕๐ บาทต่อรายการ (รวมภาษีมูลค่าเพิ่มและค่าใช้จ่ายในการดำเนินงานของ
Custodian แล้ว) เรียกเก็บได้เฉพาะรายการซื้อที่เกิดขึ้นจริงทั้งการซื้อผ่านเคาน์เตอร์และเครื่องถอนเงินอัตโนมัติ
(ATM) (และชำระเงินได้ถูกต้อง)
โดยไม่นับรวมรายการที่มาลงทะเบียนไว้ แต่ไม่มีการทำรายการซื้อ
ธนาคารตัวแทนจำหน่ายจะต้องแจ้งยอดค่าธรรมเนียมการจัดจำหน่ายทั้งหมดมายังกระทรวงการคลังเมื่อสิ้นสุดช่วงเวลาการจำหน่ายแล้วและธนาคารตัวแทนจำหน่ายจะไม่สามารถเรียกเก็บค่าธรรมเนียมหรือค่าใช้จ่ายใด
ๆ เพิ่มเติมในภายหลัง

ข้อ ๑๗  กำหนดค่าธรรมเนียมและค่าใช้จ่ายให้แก่ธนาคารแห่งประเทศไทย
ดังนี้
๑๗.๑ ค่าธรรมเนียมในการเป็นนายทะเบียนและตัวแทนการจ่ายเงินเกี่ยวกับพันธบัตรในอัตราร้อยละ
๐.๑ ของดอกเบี้ยที่ชำระและต้นเงินกู้ตามพันธบัตรที่ชำระคืน
๑๗.๒ ค่าใช้จ่ายในการพิมพ์แบบพิมพ์พันธบัตรตามที่จ่ายจริง

ประกาศ
ณ วันที่ ๕ พฤศจิกายน พ.ศ. ๒๕๕๕
สุภา  ปิยะจิตติ
รองปลัดกระทรวงการคลัง
หัวหน้ากลุ่มภารกิจด้านรายจ่ายและหนี้สิน
ปฏิบัติราชการแทน
ปลัดกระทรวงการคลัง

ปริยานุช/ผู้จัดทำ
๑๓ พฤศจิกายน
๒๕๕๕

ณัฐพร/ผู้ตรวจ
๑๓ พฤศจิกายน
๒๕๕๕

[๑] ราชกิจจานุเบกษา
เล่ม ๑๒๙/ตอนพิเศษ ๑๗๐ ง/หน้า ๔๕/๙ พฤศจิกายน ๒๕๕๕